**NOVEMBER 30.**

*Az elsőként meghívott, dicsőséges és nagyhírű Szent András apostol emléke*

*hajnali szolgálaton*

***Tropár 4. hang***

Mint elsőként meghí**vott** apostol \* és az apostol**fő** testvérbátyja, \* esedezzél a mindenség Uralkodójá**hoz**, Szent András: \* Ajándékozzon a világ**nak** békességet, \*’ és a mi lelkünknek **gaz**dag kegyelmet!

***Dicsőség… most és…***

Az örök idők ó**ta** elrejtett \* s még az angyalok előtt is isme**ret**len mély titok \* teáltalad, Istenszülő, lett a földön nyil**ván**valóvá: \* az összevegyülés nélkül változatla**nul** megtestesült \* és önként keresztre emel**ke**dett Isten, \* ki föltámasztot**ta** ősatyánkat, \*’ mentse meg a haláltól a **mi** lelkünket is!

*Az első zsoltárcsoport után kathizma*

***1. hang***

Buzgón magasztalunk téged, szent ta**nít**vány, \* akit Krisztus összes tanítványai közül elsőként **hí**vott meg, \* Szent And**rás** apostol, \* és híven kiáltjuk **fe**léd: \* Szabadítsd meg nyájadat, melyet Isten reád **bí**zott, \* minden szorongástól, szükségtől, csel**ve**tés**től** \*’ és mindenfé**le** gonoszságtól!

***Dicsőség...***

*Ugyanez*

***Most és… Istenszülő-ének ugyanarra***

Tárd ki most kezedet könyörületességgel, Tiszta**sá**gos, \* nyújts védelmet nekünk a **szen**télyből, \* add, hogy életünket veszedelem nélkül tölt**hes**sük, \* és legszentebb Fiadat dicső**ít**hessük, \* s téged, szűz Nagyasszony, remény**sé**günknek \*’ és dicsekvé**sünk**nek mondhassunk!

*A második zsoltárcsoport után kathizma*

***3. hang***

Te voltál az első, ki Krisztus**hoz** érkeztél, \* jeles, beavatott és **bol**dog András. \* Az ő parancsait a földkerekségnek világo**san** hirdetted, \* és a népek sokaságát gyorsan megvilá**go**sítottad. \* Esedezzél hozzá, teljesen boldog, **mint** Istenhez, \*’ hogy adja meg nekünk a **nagy** irgalmat!

***Dicsőség...***

*Ugyanez*

***Most és… Istenszülő-ének ugyanarra***

Te lettél az Igének iste**ni** lakhelye, \* mint egyedül tiszta Is**ten**anya. \* Tisztaságoddal még az angyalokat is **túl**szárnyaltad. \* Tisztíts meg engem imá**id** által, \* mert mindenkinél jobban beszennyeztek tes**ti** bűneim, \* és add nekem, Tisztaságos, \*’ a nagy irgalom isteni ki**á**radását!

*Sokirgalmú*

***5. hang. Minta: Az Atyával…***

Magasztaljuk mindnyájan az Istentől küldött And**rás** apostolt, \* az Ige szemtanúját és **szent** hírnökét \* és a pogányoknak valóban szelle**mi** halászát, \* mert elvezetett mindnyájunkat Krisztus megis**me**résére, \*’ és most is szüntelenül esedezik a mi lelkünk üd**vös**ségéért!

***Dicsőség… most és… Istenszülő-ének***

Légy oltalmunk, ó szep**lő**telen Szűz, \* mindnyájunknak, kik reményünket be**léd** vetettük! \* Szabadíts meg minket, Tisztaságos, a kí**sér**tésektől, \* rossz körülményektől és ve**sze**delmektől! \* Könyörögj Fiadhoz az ő szent apos**to**laival, \* hogy üdvözítsen **mind**nyájunkat, \*’ kik ma**gasz**talunk téged!

*Ifjúságomtól…*

***Prokimen 8. hang***

Az egész földre elhatott az **ő** szózatuk \* és a **föld**kerekség határaira i**gé**jük.

***Elővers:*** *Az egek beszélik Isten dicsőségét, és az ő keze munkáit hirdeti az égboltozat.*

***Evangélium (Mt 4,18-23)***

***Dicsőség…***

Szent apostolodnak imádságai által…

***Most és…***

A legszentebb Istenszülőnek…

***Könyörülj rajtam… 1. hang***

Az elsőként meghí**vott** tanítvány, \* a te szenvedéseid köve**tő**je, Uram, \* András apostol hasonló **lett** tehozzád, \* és azokat, akik egykor a tudatlanság mélységé**be** tévedtek, \* kereszted horgával **ki**emelte \* és hoz**zád** vezette. \* Azért mi híven hangoz**tat**juk néked: \* Az ő könyörgésére, végtele**nül** jóságos, \* életünket **tedd** békéssé, \*’ és üdvözítsd a mi **lel**künket!

*Kánonok*

*I. óda. 1. hang.*

Isten, aki tűzoszloppal és felhővel vezette Izraelt, \* kettéválasztotta a tengert, \* és elborította a fáraó szekereit. \* Énekeljünk neki győzelmi éneket, \* mert ő megdicsőült!

Az evangélium nádszálával indultál halászni, és az eltévelyedés mélységéből kiemelted a népeket, amint azt Krisztus parancsolta, aki megtanított téged arra, hogy hálódba ejtsd az embereket, miként azt a halakkal tetted, magasztalásra méltó András!

A hit oszlopa, Krisztus igaz hittanításának alapja, az isteni ihletésű András ma az egész földkerekséget hívja az ő ünnepi évfordulójának megünneplésére. Gyülekezzünk tehát mindnyájan, hívek!

Ki halászmesterségeddel a tenger mélyét hálókkal kutattad, most a Lélek hálójával népeket, törzseket és nemzeteket ejtesz hálóba a Szentlélekben, s az égi titkok mélységébe avatsz be minket, végtelenül csodálatos!

Krisztus kimondhatatlan tudásának beavatottja, szemtanúja és hirdetője, ki felülről a Szentlelket kaptad, aki nyelveken szól mindenfelé, s a tűzben ajándékokat osztogat, esedezzél a mi lelkünk üdvösségéért!

*Dicsőség…*

Hittel imádom a minden lény fölött álló, kezdet nélküli Háromság egységét, nem bontva részekre az Istenséget, mert az egy, egynemű és oszthatatlan: egynek vallom azt lényege szerint, de megkülönböztetem a személyeket.

*Most és…*

Csecsemőként születik a Szűztől az Isten, és mégis megújítja Ádám megromlott ivadékait: a Szeplőtelen Anyától megszületve ugyanis a saját testében lebontja a közbeeső válaszfalat, vagyis az ellenségeskedést, és az ősanyára szállt átkot áldássá változtatja.

***Katavászia 1. hang***

Krisztus születik, dicsőítsétek, \* Krisztus a mennyből jő, ünnepeljétek! \* Krisztus a földön, büszkélkedjetek! \* Énekelj az Úrnak, egész földkerekség, \* és örömmel magasztaljátok őt, ó népek, \* mert ő megdicsőíttetett!

*III. óda. 1. hang.*

Erősítsd szívemet \* a te akaratodhoz, Krisztus Istenem, \* ki a vizek fölé erősítetted a második eget, \* és a vizekre helyezted a földet, Mindenható!

A „Jöjj és kövess engem!” hívó szóra tüstént Krisztus nyomába szegődött Andrással együtt Péter is, elhagyták atyjukat, a csónakot és a hálót, mint a hit védőbástyái.

A bálványtemplomokat Isten templomaivá változtattad, tiszteletre méltó, és Istennek szentelted bennük a keresztség fiait, kiket a kegyelem megújított vízből és Lélekből.

A szíved szántóföldjében elrejtett drágagyöngyöt a világ számára titokzatos módon előhoztad, s azt a nemzetek most drága kincsként híven őrzik.

Az evangéliumot drága kincsként tartottad kezedben, és Istennek tetsző hirdetésével gazdaggá tetted az egész földet, magasztalásra méltó! Azért a földkerekség is tiszteli a te emlékedet és küzdelmeidet.

*Dicsőség…*

Három személyben lévő egy erőt magasztalunk mindnyájan igaz hittel, és énekeinkben kezdet nélküli, teremtetlen, egylényegű, együtt uralkodó, három személyű, három naphoz hasonló Istennek nevezzük őt.

*Most és…*

Egy anya sem szülhet úgy gyermeket, hogy megtartsa szüzességét is, te pedig, amikor megszülted Krisztust, Szűzanya lettél, tejjel tápláltad a mi életünket, és tisztaságos maradtál.

***Katavászia***

Az Atyától öröktől változatlanul született Fiúnak \* és az utóbbi időben a Szűztől szeplőtelenül megtestesült \* Krisztus Istennek örvendezve kiáltsuk: \* Ki hatalmunkat fölemeléd, szent vagy te, mi Urunk!

*Kathizma*

***8. hang. Minta: A Bölcsességet és Igét…***

Minden tanítvány közül elsőként meghívott Szent **And**rás apostol, \* amint kell, tisztelünk téged, az Ige szemtanú**ja** és szolgája, \* mert a Báránynak, ki elveszi a **vi**lág bűneit, \* kételkedés nélkül, heves buzgósággal nyo**má**ba szegődtél, \* azután meg szenvedésének is **ré**szese lettél, \* és önként magadra vállaltad a **tes**ti halált is. \* Azért **így** kiáltunk hozzád: \* Esedezzél **Krisz**tus Istenhez, \* hogy adjon bűnbocsá**na**tot azoknak, \*’ akik buzgón megünneplik a te **szent** emlékedet!

***Dicsőség… ugyanarra***

A bálványimádás konoksá**gát** megaláztad, \* az Üdvözítő szenvedé**sét** megkívántad, \* és apostollá lettél, **bol**dog Szent András. \* A mennyből mindenkire csodá**kat** árasztottál, \* és a nemzeteknek, ó boldog, tanító**mes**tere lettél. \* Azért méltán tiszteljük, szent dalokkal **meg**énekeljük \* és híven magasztaljuk a te emlékedet, az **Úr** apostola! \* Esedezzél **Krisz**tus Istenhez, \* hogy adjon bűnbocsá**na**tot azoknak, \*’ akik buzgón megünneplik a te **szent** emlékedet!

***Most és… Istenszülő-ének***

Üdvözlégy, Istennek lán**go**ló Trónusa, \* szűzi királyi szék, bíborral bo**rí**tott nyugvóhely, \* aranybíborral é**kes** hálószoba, \* bíborpalást, nagy ér**té**kű szántóföld, \* villámot szóró hadi szekér, sok**lán**gú gyertyaszál, \* üdvözlégy Istenszülő, tizen**két** falú város, \* arany kapu, fényes menyeg**ző**i díszterem, \* színarany asztal, Isten által éke**sí**tett szent sátor, \* üdvözlégy, napnál is ragyogóbb, **di**cső Nagyasszony, \*’ üdvözlégy, lelkem egyet**len** ékessége!

*IV. óda. 1. hang.*

A Szentlélek segítségével \* meglátta Habakuk próféta az Ige megtestesülését, \* és kiáltva hirdette: \* Esztendők múltán eljövendőnek látunk, \* s mégis jelen időben létezőnek mutatkozol. \* Dicsőség a te erődnek, Urunk!

Eldobtad a hálódat, és fölvetted a keresztet. Sietve követted Krisztus hívó szavát, és kivetetted a Szentlélek hálóját, hogy halak helyett embereket fogj. Dicsőség a neked ajándékozott Szentléleknek!

Lángnyelv alakjában kaptad meg a Szentlélek tüzét, és Isten által választott emberré lettél, ó apostol! Most pedig a gyönyörű mennyországban jársz, az ott levő lelki szépséget vizsgálod, és azt előttünk feltárod.

A szomjazó pusztát megitattad isteni ihletésű szavaiddal, ó bölcs, és azt az Egyház sok gyermeket szülő anyaföldjévé tetted, amely az igehirdetés magvából bő termést hoz. Dicsőség a neked ajándékozott Szentléleknek!

András maga előtt látta a te kifejezhetetlen szépségedet, Jézus, és világosan szólt testvérének: Péter testvérem, megtaláltuk a Messiást, akiről a Törvény és a próféták szóltak! Jöjj, csatlakozzunk hozzá, mert ő maga az igazi élet!

*Dicsőség…*

Dicsőítsük, hívek, a Háromságot az egységben! Egy Istenségben Atyát és Fiút és Szentlelket, egy lényeget és egy természetet elválaszthatatlanul, körülhatárolhatatlanul, oszthatatlanul, mert a három személyben egy az Isten.

*Most és…*

A Szentháromság egyik személyét kifejezhetetlen módon méhedben fogantad, sérülés nélkül megszülted a Fiút, és a Szentháromsághoz hozzáadás nem történt, a te tisztaságod pedig megmaradt éppen úgy, amint a szülés előtt megvolt, Isten Anyja!

***Katavászia***

Jessze törzséből fölsarjadt vessző, \* s annak virága, Krisztus, \* a Szűztől születtél, \* a megárnyékolt, dicséretes hegyből, \* ki eljöttél mint test nélküli Isten, \* hogy megtestesülj a Szeplőtelentől. \* Dicsőség a te erődnek, Uram!

*V. óda. 1. hang.*

Világosítsd meg lelkünket \* parancsaid világosságával, Istenünk, \* és kegyelmed fényével \* jóságodban add nekünk irgalmadat, \* mert a te törvényeid világosság, \* és békét szerez!

Krisztus keresztje után vágyódtál, szent tanítvány, s a kereszttel megszerezted magadnak a szeplőtelen országot, melyet a keresztjével minden beavatottját magához vonzó Úr osztályrészként adott nektek, az ő hithirdetőinek.

Krisztust, az igazi életet kerested, és keresés közben elsőnek csakugyan reá is találtál, rábukkanva pedig titokzatosan megragadtad és birtokodba vetted őt, mint aki önmagával adományozott meg téged, s így az el nem múló élet tárházává lettél.

Isteni ihletésű szavad dörgése elhangzott a világban, s a föld egyik végétől a másikig hatolt. „Szekered robajjal dübörgött, villámaid beragyogták a földkerekséget” – amint Dávid mondja.

Emlékezzél meg rólunk, kik megünnepeljük emlékedet és tiszteljük földi maradványaidat, Krisztus tanítványa! Esedezzél szüntelenül a nyájért, melynek őrzőjévé és menedékévé lettél kezdettől fogva.

*Dicsőség…*

Dicsőítsük egyhangúan, hívek, az Atyát, a Fiút és a Szentlelket, az oszthatatlan Szentháromságot, a háromszemélyű uralmat, zengjük híven szüntelenül isteni titkait szent dalokban!

*Most és…*

Megszülted a Világosságot, jóllehet magad sem tudod, hogyan, te világosság-hordozó, ki a nap teljes fényű mécsesének és az anyagtalan világosságnak újfajta tartójává lettél, és az istenismeret fénysugarával elárasztottad az egész földet.

***Katavászia***

Ki a békesség Istene, \* és az irgalmasság Atyja vagy, \* leküldted nekünk a nagy Tanácsod békeosztó angyalát, \* ki által az istenismeret világosságára megtaníttattunk. \* Azért éjjel virrasztva \* dicsőítünk téged, Emberszerető!

*VI. óda. 1. hang.*

Jónás prófétát követve kiáltom: \* Szabadítsd meg életemet, Jóságos, az enyészettől, \* üdvözíts engem, világnak Üdvözítője, \* és én hangoztatom: Dicsőség néked!

A Betszaidából származott apostol az ő ünnepének megtartására hív ma össze bennünket, és elénk állítja jeles küzdelmeit.

Aki foglalkozására nézve halász, a hite révén viszont tanítvány, átkutatja a hívek lelkét, mint a mélységet, az ige horgát pedig lebocsátja, hogy kifogjon bennünket.

Krisztus szeretetének tüzét hordoztad szívedben, szent tanítvány, és így kiáltottál a pogányokhoz: Elaludt a ti tüzetek, mihelyt feltűnt Krisztus!

Apostolok, kik Krisztus sóját fogadtátok lelketekbe, a ti halaitok a mennyei, szeplőtelen boldogság hittételei, s a mennyei és kimeríthetetlen nagy élvezetre készítetek föl minket.

*Dicsőség…*

Imádjuk, hívek, az Atyát, a Fiút és az igaz Lelket, a három személyű, oszthatatlan természetet, és hangoztassuk: Dicsőség a Háromságban Istennek!

*Most és…*

Az Atyának akaratából, a Szentlélek által megtestesült a Fiú a te méhedben, tisztaságos Istenszülő, és üdvözítette az ő képmására hajdan teremtett lényt.

***Katavászia***

Jónást a tengeri szörny gyomra sértetlenül adta vissza; \* az Isten-Ige, megtestesülve, a Szűz méhét is \* épségben megőrizte; \* mert aki nem volt alávetve a romlásnak, \* az saját szülőanyját is sértetlenül tartá meg.

*Konták*

***2. hang. Minta: Az imádságban…***

Ki a bátorság **ne**vét viselte, \* és az Üdvözítő tanítványai közül első**ként** nyert hivatást, \* Péter testvé**rét** dicsőítjük, \* mert ő, mint hajdan bátyjának, úgy most felénk **is** ezt kiáltja: \*’ Jöjjetek, mert akit óhajtot**tunk**, megtaláltuk!

***Ikosz***

Dávid újra inti a bűnöst — tehát engem is — azzal, hogy okosan kellene fejtegetni Isten igazságait, aztán meg hitre oktat és bőséges könnyet ontva mondja: „Ma, ha szavát meghalljátok, meg ne keményítsétek szíveteket, mint ahogyan Izrael egykor megkeményítette”. A következő zsoltárban pedig már azt is hozzáteszi: „Énekeljen az Úrnak az egész földkerekség! Jöjjetek, mert akit **ó**hajtottunk, megtaláltuk!”

*VII. óda. 1. hang.*

Ifjaidat a kemencében nem érintette és nem hamvasztotta el a tűz, \* mert mindhárman egy szájjal énekeltek és áldottak téged, Üdvözítőnk, mondván: \* Áldott a mi atyáinknak Istene!

A legszentebb Lélek tüzét elnyerted az égből, Krisztus apostola, és parancsot kaptál arra, hogy a világ véghatárain olyan új nyelveken hirdesd az ő nagyszerű tetteit, amilyeneken korábban soha meg nem szólaltál.

Egészen csodálatba ejt minden elmét az igehirdetés, amelyet harsonaként zengtetek szerte a földön, Krisztus beavatottjai és az égi dolgok szemlélői: hogy ti, mindössze tizenketten, a földön élők ezreit megvilágosítottátok.

Csodákat művelt a te kegyelmed, Uralkodó Krisztus, a te Istent szerető tanítványaidban, mert noha kicsinyek és tudatlanok voltak, az egész földet bejárták, az egyik végétől a másik határáig.

Ki tanított meg téged, apostol, hogy így beszélj? Ki világosította meg elmédet, hogy láthasd jól a megközelíthetetlen dicsőség fénysugarát, mely az igazság világosságát árasztja szét lelkünkben?

*Dicsőség…*

Háromságként magasztaljuk, hívek, a kezdet nélküli Atyát, a Fiút és az igaz Lelket, és dicsőítsük az egy, egységes lényeget, melyet háromszorosan dicshimnuszokkal énekelünk: Szent, szent, szent vagy mindörökké. Amen.

*Most és…*

A Szentháromság egyik személyeként dicsőítünk téged, Krisztus, mert mikor a Szűztől megtestesültél változás nélkül, s egészen magadra öltötted az emberi természetet, nem vetkőztél ki eredeti természetedből, hanem csak egyesítetted azt a miénkkel, ó Jézus!

***Katavászia***

A vallásosan nevelt ifjak \* a gonosz zsarnok parancsát megvetvén \* a tüzes kemencétől sem rettentek vissza, \* hanem a lángok között állva énekelték: \* Áldott vagy te, atyáinknak Istene!

*VIII. óda. 1. hang.*

Istent, ki a Sinai hegyen \* sértetlenül megőrizte a bokrot, \* ki megmentette az ifjakat a tüzes kemence közepén, \* népek, dicsérjétek, áldjátok \* és magasztaljátok mindörökké!(dall.)

Előbb halászként halakat fogtál a tengerből, végtelenül bölcs, most pedig a hittel Krisztusnak halászol embereket az ellenséges lélek által okozott tévelygésből. Mélységes volt egykor az eltévelyedés, mely a népeket a tudatlanság örvényébe süllyesztette.

Az élet szellemi mélységén vihartól mentesen áthajóztál, szent apostol; most kifeszítetted a Lélek vitorláját Krisztus hitével, s örömmel meg is érkeztél az élet révébe, mindörökre.

Midőn a szellemi Nap a keresztfán lenyugodott, saját akaratából, te, a Nap csillaga, Krisztusban akartál elhunyni. Te is keresztfán függtél, András, az Egyház nagy világítója!

Krisztus tanítványa és barátja s az ő apostolainak társa, amikor majd az Ítélőbíró leül a bírói székbe, hogy veletek, a tizenkettővel megítélje a világot, amint megígérte, akkor legyetek számunkra az emberszeretet védőbástyájává!

*Dicsőség…*

Dicsőítsük a hármas fényű Egységet, az együtt uralkodó Háromságot, ne osszuk részekre és ne olvasszuk egybe azt, mert valójában egy az egységes lényeg, három össze nem elegyedő személyben.

*Most és…*

A Szentháromság egyikét fogantad, és megtestesülése folytán megszülted, ő pedig szülésed folytán újjáalkotta a természet törvényeit, ó Tisztaságos! Esedezzél hozzá az Istenhez érettünk mindenkor, Istenszülő!

***Katavászia***

A harmatozó kemence természetfölötti csoda előképe volt, \* mert amint az nem hamvasztotta el a belévetett ifjakat, \* úgy meg nem égett a szűz méhe sem \* az Istenség befogadott tüzétől. \* Azért énekelve kiáltsuk: \* Áldja az Urat minden teremtmény, \* és magasztalja őt mindörökké!

*IX. óda. 1. hang.*

Magasztaljuk mindnyájan a mi Istenünk tisztaságos Anyját, \* a világosságot hordozó felhőt, \* amelyen a mindenség Ura, mint égi harmat, leszállt a gyapjúra, \* és értünk megtestesült, \* hiszen a Kezdetnélküli emberré lett!

Szent apostol, ki a titokzatos szemlélődés hálóját kivetetted, és vele halakként az égi gondolatok szépségeit fogtad össze, esedezzél a Szentháromsághoz, hogy árasszon reánk is irgalmat!

Hálát adunk azért, hogy a nemzeteket megvilágosítottad és a földről az égbe vezetted, mert így az ellenséges lélek szolgálatát abbahagyva a szent angyalok társaivá s az Úr dicsőségének részeseivé lettünk.

Szent apostolok, a kimondhatatlan dolgok szemtanúi és az Ige szolgái, beavatottjai és szemlélői, esedezzetek értünk, hogy mi is örökölhessük Krisztus országát, és részesei lehessünk az ő istenségének!

Krisztustól hatalmat kaptatok arra, hogy kössetek és oldjatok. Oldjatok hát fel mindenkit a sok bűn kötelékéből, amikor majd eljön Krisztus, és mikor leültök a tizenkét székre, hogy megítéljétek Izrael törzseit!

*Dicsőség…*

Dicsőítsük a szétválaszthatatlan Háromságot, a három személyű természetet s az oszthatatlan dicsőséget, melyet az egy Istenségben kell szüntelenül dicsőíteni az égben és a földön: imádjuk buzgón a Fiúval az Atyát és a Szentlelket!

*Most és…*

Esedezzél, Szűz Istenanya, mindazokért, akik hittel a te könyörületességedhez menekülnek, és áhítattal imádják a te Fiadat, a világ Istenét és Urát, hogy megszabaduljanak az enyészettől, a veszedelmektől és mindenféle kísértéstől!

***Katavászia***

Különös és csodálatos titkot látok: \* barlangot mint eget, s kerub-trónként a Szüzet; \* jászlat, melyben a befogadhatatlan \* Krisztus Isten nyugovék, \* akit énekekben magasztalunk.

*Fényének*

***Az apostolé***

A kezdet nélküli Ige rád talált, végtelenül boldog, az összes apostol közül elsőnek meghívott, minden dicséretre méltó András, te pedig mindenütt az ő nyomát követted, az eltévelyedettek útmutatójává lettél, s **el**vezetted őket a mennybe vezető útra.

***Az apostol másik fényéneke***

Magasztaljuk sok dicsérettel Péter testvérét, a legelső tanítványt, ki az Ige szemtanújává és szolgájává lett, András apostolt, mert ő a népeket megvilágosította, és kereszthalált halt, mint az **U**ralkodó tanítványa!

***Az Istenszülőé***

Teljesen Szeplőtelen Szűz, a dicsőséges apostollal egyetemben esedezzél Istenhez, akit megszültél, minden buzgó tisztelődért, hogy elnyerjék a te Fiad isteni világosságát, és ott állhassanak a választottak és szentek között, mert amit **te** akarsz, azt meg is tudod tenni!

*Dicséreti sztihirák*

***1. hang. Minta: A mennyei rendeknek…***

Vigadj most Betsza**i**da község, \* mert a te titokzatos **víz**forrásodtól \* kinyíltak a jó illatú **li**liomok: \* **Szent** Pé**ter** és András, \* akik Krisztus **ke**gyelmével \* a hit tanításának jó illatát árasztják szer**te** a világra, \*’ és az ő szenvedését is **kö**vették!

Örülj és ujjongj **te** is, András, \* mert az I**gé**nek fényénél \* a dicsőség Napját fo**gad**hattad be: \* **az** é**let**adó Krisztust, \* kihez ragaszkodva hittel hirdet**ted** az igét. \* Nála esedezzél szünte**le**nül érettünk, \*’ akik hittel magaszta**lunk** téged!

Krisztus isteni üdvgondozásának titokzatos ki**vá**lasztottja, \* kit az Ige elsőként hívott **a** tanításra, \* az Istent szem**lé**lő András \* így kiáltott, **az** Írás szerint, \* mikor meglátta test**vé**rét, Pétert: \* Megtalál**tuk** a Messiást, \*’ akit az Írás és a próféták előre **hir**dettek!

Patrász városának voltál **a** pásztora, \* és most vé**dő**szentje vagy; \* megszabadítod és megőrzöd min**den** veszélytől, \* azért hálaadással tisztel **té**ged, bölcs András. \* Esedezzél is érte **szü**net nélkül, \*’ hogy épségben, sértetlenül meg**ma**radjon!

***Dicsőség… 8. hang***

Magasztaljuk **a** hithirdetőt \* és az Ige **szol**gáját, Andrást, \* mert ő az embereket a mélységből ki**ha**lássza, \* vessző helyett a keresztet szo**rít**va kezében, \* a kereszt erejét bocsátotta le hor**gász**zsinór gyanánt, \* és kiemelte a lelkeket az ellenség té**ve**lyéből, \* és odaadta Istennek kedvesen fogadott **ál**dozat gyanánt. \* Magasztaljuk őt min**den**kor, ó hívek, \* Krisztus tanítványainak karával egyetemben, hogy könyörög**jön** hozzá, \*’ és ő kegyes legyen irányunkban **az** ítélet napján!

***Most és…***

Fogadd, Betlehem, Is**ten** székvárosát! \* A le nem nyugvó Világosság hozzád megy, **hogy** megszülessék. \* Angyalok, a mennyekben csodál**koz**zatok, \* és ti, emberek, zengjetek dicső**í**tést a földön! \* Bölcsek, Perzsiából hozzátok a három be**cses** ajándékot! \* Mezei pásztorok, hangoztassátok a háromszorszent **é**neket! \*’ Minden lélek dicsérje a min**de**neket Alkotót!

***Nagy dicsőítés***

***Tropár 4. hang***

Mint elsőként meghí**vott** apostol \* és az apostol**fő** testvérbátyja, \* esedezzél a mindenség Uralkodójá**hoz**, Szent András: \* Ajándékozzon a világ**nak** békességet, \*’ és a mi lelkünknek **gaz**dag kegyelmet!

***Dicsőség… most és…***

Az örök idők ó**ta** elrejtett \* s még az angyalok előtt is isme**ret**len mély titok \* teáltalad, Istenszülő, lett a földön nyil**ván**valóvá: \* az összevegyülés nélkül változatla**nul** megtestesült \* és önként keresztre emel**ke**dett Isten, \* ki föltámasztot**ta** ősatyánkat, \*’ mentse meg a haláltól a **mi** lelkünket is!